F'Malta l-ebda każ ta' blood clot relatat mal-vaċċini Fil-konferenza tal-aħbarijiet li matulha tat l-aġġornament dwar il-pandemija f'pajjiżna, is-Supretendent tas-Saħħa Pubblika l-Prof Charmaine Gauci qalet li l-awtoritajiet Maltin qed isegwu b'mod rigoruż side effects li jistgħu jkunu relatati mal-vaċċini. Dan wara li l-awtoritajiet tas-saħħa qalu li se jkomplu jużaw il-vaċċin tal-AstraZeneca lil dawk li għandhom taħt is-70 sena, wara li l-Awtorità Ewropea għall-Mediċini kkonkludiet li każi ta' blood clots huma rari. Hija qalet li b'kollox kien hemm 119-il rapport li sar lill-Awotirtà Maltija għall-Mediċini dwar side effects b'rabta mal-vaċċini, b'77 minnhom dwar il-vaċċin tal-Pfizer, u 41 mal-AstraZeneca. Il-Professur Gauci qalet li fil-biċċa l-kbira tal-każi s-side effects kienu minimi, u kienu jinkludu għejja, deni, sogħla u migraines. Qalet li kien hemm żewġ każi ta' blood clots li ġew rapportati, madankollu kien konkluż li dawn ma kinux marbutin mal-użu tal-vaċċin. Qalet li wieħed mill-każi kien rapportat wara li l-pazjent kien tlaqqam bil-vaċċin tal-Pfizer, filwaqt li l-każ l-ieħor kien jinvolvi l-vaċċin tal-AstraZeneca. Hija emfasizzat l-opinjoni mogħtija mill-Awtorità Ewropea għall-Mediċini, b'din tal-aħħar tgħid li l-benefiċċji tal-vaċċin huma ferm akbar mir-riskji. Żiedet tgħid li l-impatt tal-vaċċin huwa evidenti fin-numru ta' każi ġodda ta' persuni pożittivi għall-Covid-19, bil-medja għal dawn l-aħħar sebat ijiem issa tinżel għal 55. Qalet ukoll li l-każi li jinvolvu lil dawk li għandhom 'il fuq minn 80 sena wkoll qed ikomplu jonqsu. Fl-istess waqt qalet li n-numru ta' pazjenti li qed jirċievu kura l-isptar jammonta għal 64, bi 15 minnhom jirċievu kura intensiva. F'Għawdex hemm każ wieħed biss.